b'\n_START_ARTICLE_\nUdarac iz kuta\n_START_PARAGRAPH_\nUdarac iz kuta (Zvonimir Magdi\xc4\x87 predla\xc5\xbee naziv kutnik) (ili korner; eng. corner) je u nogometu vrsta prekida, tj. na\xc4\x8din nastavljanja igre; ubacivanje lopte nogom s mjesta gdje se sijeku uzdu\xc5\xbena i poprije\xc4\x8dna crta igrali\xc5\xa1ta. Na sjeci\xc5\xa1tu uzdu\xc5\xbene i popre\xc4\x8dne crte stoji kutna (korner) zastavica, a lopta prilikom izva\xc4\x91anja udarca iz kuta stavlja se na kru\xc5\xbeni luk izme\xc4\x91u te dvije crte. Udarac iz kuta dosu\xc4\x91uje se kada lopta pro\xc4\x91e preko poprije\xc4\x8dne crte igrali\xc5\xa1ta, na tlu ili po zraku, ako je kao posljednjeg dodirnula igra\xc4\x8da ekipe (naj\xc4\x8de\xc5\xa1\xc4\x87e vratara ili obrambenog igra\xc4\x8da) koji je na svojoj polovici igrali\xc5\xa1ta. U toj situaciji udarac iz kuta se izva\xc4\x91a na toj polovici igrali\xc5\xa1ta, s kru\xc5\xbenog luka koji je bio bli\xc5\xbee lopti kada je pro\xc5\xa1la popre\xc4\x8dnu crtu. Pri izva\xc4\x91anju protivni\xc4\x8dki igra\xc4\x8di moraju biti najmanje 9,5 metara udaljeni od lopte dok ona ne bude u igri. Igra\xc4\x8d koji je izveo udarac ne smije ponovno igrati loptom dok ona ne dodirne nekog drugog igra\xc4\x8da. Udarac iz kuta mo\xc5\xbee se izvesti po tlu ili po zraku i mo\xc5\xbee se izravno posti\xc4\x87i pogodak.'